SKRIFTLIG FORESPØRGSEL E-1952/99

af Gerhard Hager (NI) til Rådet

(9. november 1999)

Om: Børnepornografi

Ud over udbredelsen af højre- og venstreekstremistisk indhold er børnepornografi på Internettet et af de største problemer i øjeblikket.

På denne baggrund og i lyset af den heftige offentlige debat i øjeblikket om dette emne anmodes Rådet om at besvare følgende spørgsmål:

1. Hvor mange personer i Europol er beskæftiget med bekæmpelse af børnepornografi?

2. Hvad er deres præcise arbejdsområde?

3. Hvordan er samarbejdet mellem Europol og de nationale myndigheder på dette område?

4. Er der konkrete tal for, i hvor mange tilfælde Europol med held har grebet ind over for børnepornografi på Internettet?

Svar

(24. januar 2000)

I forbindelse med de spørgsmål, det ærede medlem rejser, skal der bemærkes følgende:

1. I sin afgørelse af 3. december 1998 (1). udvidede Rådet definitionen af forbrydelsen menneskehandel i Europol-konventionens bilag, så den også omfatter fremstilling, salg og distribution af børnepornografisk materiale. Europol er hermed kompetent med hensyn til distribution af børnepornografi, uanset hvordan den distribueres (på papir, via Internettet osv.)

2. Europols sædvanlige arbejdsmetoder består i, at de 45 Europol-forbindelsesofficerer udveksler information bistået af Europols medlemsstater og støttet af 17 specialiserede efterretningsanalytikere. Europol fokuserer hovedsagelig på analysearbejde, navnlig støtte til strategiske analyser med henblik på udarbejdelse af situationsrapporter og trusselsvurderinger samt støtte til medlemsstaternes myndigheders udarbejdelse af operationelle projekter. Desuden er to medlemmer af Europols stab på fuldtid beskæftiget med bekæmpelse af menneskehandel, herunder børnepornografi. Næste år vil et personalemedlem ekstra blive sat på disse opgaver. De får støtte til specifikke projekter fra Europol-personale fra andre enheder, især analytikere, IT- og uddannelsespersonale.

3. Europols specifikke opgave på dette kriminalitetsområde er at fremme bekæmpelse og optrævling af de net, der driver menneskehandel, med særlig fokus på seksuel udnyttelse og børnepornografi; der arbejdes med bilateral udveksling af information gennem Europols forbindelsesofficerer og analyse af de nyeste tendenser, måder at operere på og udviklinger. I denne forbindelse kan man også nævne et Europolinitiativ med henblik på tilrettelæggelse af et Europol-uddannelseskursus specifikt om bekæmpelse af børnepornografi og Internettet.

4. Samarbejdet mellem Europol og de nationale myndigheder består ud over ovennævnte informationsudveksling i at arrangere regelmæssige møder om emnet med deltagelse af medlemsstaternes eksperter på dette kriminalitetsområde. Gennem disse møder foregår der en udveksling af information om relevante erfaringer og de mest effektive metoder samt om de nyeste tendenser og måder at operere på. I nogle af disse møder deltager også repræsentanter for ikke-statslige organisationer som f.eks. La Strada og Solwodi.

5. Endvidere deltager Europol-eksperter i andre europæiske initiativer på dette område som f.eks. rådgivning til Stop-programmet. For øjeblikket foreligger der ikke oplysninger om specifik Europoldeltagelse på dette område; aktiviteter af den art forberedes og gennemføres af de nationale retshåndhævende myndigheder. Der erindres om, at Europols opgave i henhold til Europol-konventionen er at støtte medlemsstaternes myndigheder i bekæmpelsen af organiseret kriminalitet og ikke selv at gennemføre operationelle aktiviteter.

6. Eftersom Europol først indledte sin virksomhed den 1. juli, har der været relativt kort tid til at udarbejde specifikke støtteprojekter.

(1) EFT C 26 af 30.1.1999, s. 21.